REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/459-21

9. novembar 2021. godine

B e o g r a d

Z A P I S N I K

19. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 8. NOVEMBRA 2021. GODINE

Sednica je počela u 11,00 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Tijana Davidovac, Žarko Bogatinović, Milija Miletić, Stanislava Janošević, Sonja Todorović, Momir Stojilković, Velibor Stanojlović, Olja Petrović, Dijana Radović, Arpad Fremond, Nenad Filipović, Goran Kovačević (zamenik Marka Zeljuga), Josip Broz (zamenik Ljubinka Rakonjca) i Hadži Milorad Stošić (zamenik Jelisavete Veljković).

Sednici nisu prisustvovali članovi Odbora: Marko Zeljug, Ljubinko Rakonjac, Nikola Kožović i Jelisaveta Veljković.

Sednici su prisustvovali predstavnici Ministarstva poljoprivrede, šumarstva i vodoprivrede: Jelena Blagojević, državni sekretar, Emina Milakara, Saša Ostojić, Uprava za veterinu, Aleksandra Mičeta, Uprava za poljoprivredno zemljište, Miodrag Strnad, Uprava za šume, Bojan Živković, Uprava za agrarna plaćanja, Dragoslav Milutinović, Uprava za agrarna plaćanja, Nataša Milić, direktor Republičke direkcije za vode, Nebojša Milosavljević, Uprava za zaštitu bilja, Goran Zebić, Direkcija za nacionalne referentne laboratorije, Milan Ćuprić, Sektor za poljoprivrednu politiku i Tanja Jovanović, Sektor za međunarodnu saradnju.

Odbor je jednoglasno usvojio sledeći:

D n e v n i r e d

1. Razmatranje Predloga zakona o izmenama i dopunama Zakona o poljoprivredi i ruralnom razvoju, koji je podnela Vlada (broj 011-1883/21 od 28. oktobra 2021. godine);
2. Razmatranje Informacije o radu Ministarstva poljoprivrede, šumarstva i vodoprivrede za treći kvartal 2021. godine (broj 02-733/21-4 od 29. oktobra 2021. godine);
3. Aktuelna situacija u vezi sa afričkom kugom svinja koja je prisutna u Srbiji, a posebno na terenu jugoistočne Srbije.

Pre početka rasprave o tačkama dnevnog reda, usvojeni su zapisnici 17. i 18. sednice Odbora, koje su održane 12. i 25. oktobra 2021. godine, u tekstu u kome su i predloženi.

Prva tačka dnevnog reda - Razmatranje Predloga zakona o izmenama i dopunama Zakona o poljoprivredi i ruralnom razvoju, koji je podnela Vlada.

Jelena Blagojević, državni sekretar u Ministarstvu poljoprivrede, šumarstva i vodoprivrede je na početku izlaganja istakla da su neke od ključnih izmena predviđenih ovim zakonom omogućavanje avansnog plaćanja i ubrzano odobravanje podsticaja za IPARD korisnike, uvođenje softverskog rešenja e-Agrar i uspostavljanje sistema za kontrolu plaćanja u poljoprivredi i ruralnom razvoju u skladu sa propisima Evropske unije. Omogućena je isplata avansa kao dozvoljen trošak do 50% javne pomoći od odobrene vrednosti podsticaja za IPARD korisnike. Time će se IPARD korisnicima obezbediti značajan deo finansijskih sredstava za realizaciju planirane investicije, dok će korišćenje avansnog plaćanja uticati na poboljšanje korišćenja EU finansijskog doprinosa i smanjenje rizika od povraćaja sredstava Evropskoj uniji. Avans podleže bankarskoj garanciji ili ekvivalentnoj garanciji koja odgovara 110% odobrenog avansnog iznosa. Zbog potrebe smanjenja vremena obrade zahteva predloženo je propisivanje obavezne dokumentacije prilikom podnošenja zahteva za IPARD podsticaje. Ovim zakonom se definiše i softversko rešenje e-Agrar i uspostavlja Registar poljoprivrednih gazdinstava kao jedinstvena, elektronska i centralizovana evidencija. Osim e-Agrara predviđeno je i uspostavljanje IACS sistema za kontrolu plaćanja u poljoprivredi i ruralnom razvoju, čime se Upravi za agrarna plaćanja daje osnov za nadležnost uspostavljanja navedenog sistema. Takođe, precizirane su odredbe koje se odnose na LPIS (Sistem za identifikaciju zemljišnih parcela), kao jedne od komponenti IACS, i to u smislu poslova i ovlašćenja za donošenje podzakonskih akata. Uvođenjem elemenata IACS sistema za kontrolu plaćanja naša zemlja se usklađuje sa propisima EU. Ovaj sistem obuhvata kontrolu plaćanja za sve mere direktnih plaćanja, kao i plaćanja za agroekološke klimatske mere i mere organske proizvodnje. Ovi sistemi se uvode sa odloženom primenom i to e-Agrar od 1. jula 2022.g., LPIS od 1. januara 2025.g. i IACS od 1. januara 2027.g., naglasila je na kraju izlaganja Jelena Blagojević, državni sekretar u Ministarstvu poljoprivrede, šumarstva i vodoprivrede.

U nastavku sednice predsednik Odbora je zatražio da predstavnici Ministarstva odgovore da li će se mere vezane za avansno plaćanje odnositi samo na nove zahteve ili će biti obuhvaćeni i zahtevi koji su već podneti. Takođe, pitao je i za propisana sredstva za obezbeđenje. Na pitanja je odgovorio Bojan Živković iz Uprave za agrarna plaćanja i istakao da će biti obuhvaćeni i zahtevi koji su podneti u zadnja dva poziva, odnosno svaki zahtev za koji nije već izdato rešenje. Kada je reč o propisanom sredstvu za obezbeđenja to će biti bankarska garancija, a ostavljen je i prostor da se propiše i drugo ekvivalentno sredstvo obezbeđenja naknadnim postupcima.

Pošto se niko od narodnih poslanika nije javio za diskusiju, na osnovu člana 156. stav 3. Poslovnika Narodne skupštine, Odbor za poljoprivredu, šumarstvo i vodoprivredu je jednoglasno, odlučio da podnese Narodnoj skupštini sledeći

I z v e š t a j

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o poljoprivredi i ruralnom razvoju, u načelu.

Za izvestioca Odbora na sednici Narodne skupštine određen je Marijan Rističević, predsednik Odbora.

Druga tačka dnevnog reda - Razmatranje Informacije o radu Ministarstva poljoprivrede, šumarstva i vodoprivrede za treći kvartal 2021. godine.

Jelena Blagojević, državni sekretar u Ministarstvu poljoprivrede, šumarstva i vodoprivrede je istakla da je u trećem kvartalu Ministarstvo imalo veliki broj aktivnosti kao i u prethodnim izveštajnim periodima. Usvojen je Zakon o uređenju tržišta poljoprivrednih proizvoda, donete su dve uredbe i deset pravilnika. U oblasti politike kvaliteta pripremljeni su Nacrt zakona o šemama kvaliteta za poljoprivredne i prehrambene proizvode i tri nacrta podzakonskih akata kojima se bliže reguliše oblast ovog zakona. U oblasti organske proizvodnje pripremljen je i Nacrt zakona o organskoj proizvodnji. U oblasti stočarstva na osnovu Uredbe o utvrđivanju godišnjeg programa mera za sprovođenje odgajivačkog programa za 2021.g. potpisani su ugovori o obavljanju mera za sprovođenje odgajivačkog programa i u toku je njihovo sprovođenje. U oblasti mlekarstva formirana je radna grupa za analizu stanja u muznom govedarstvu radi utvrđivanja kriterijuma za distribuciju raspoloživih količina dizel goriva preko Republičke direkcije za robne rezerve. U oblasti ribarstva formirana je radna grupa za očuvanje i razvoj akvakulture s obzirom na poteškoće u kojima se ovaj sektor nalazi. U ovoj oblasti pripremljen je i Nacrt zakona o strukturnoj podršci i uređenju tržišta ribarstva koji je trenutno na pravno-tehničkoj redakturi. U oblasti vinarstva i vinogradarstva radna grupa za pripremu Nacrta zakona o vinu i drugim proizvodima od grožđa i vina je formirana krajem avgusta i angažovana je na izradi ovog teksta nacrta. Odsek za označavanje hrane, šeme kvaliteta i organsku proizvodnju nastavio je rad na formiranju baze podataka za organsku proizvodnju koja će pored pregleda stanja u organskoj proizvodnji služiti i za uspostavljanje efikasnijeg sistema kontrole. Sektor poljoprivredne inspekcije je nastavio aktivnost započetu u oktobru 2020.g. po instrukcijama Vlade Republike Srbije u pogledu vanrednog nadzora nad sprovođenjem dodatnih higijenskih mera i postupanja u cilju sprečavanja i svođenja na najmanju meru rizika od kontaminacije virusom Kovid-19. U Upravi za šume doneta je instrukcija o pasivnom nadzoru nad afričkom kugom svinja i određenih lovnih aktivnosti u lovištima na teritoriji Republike Srbije. Takođe, u Upravi za poljoprivredno zemljište, preko aplikacije informacionog sistema data je saglasnost na 31 godišnji Program zaštite, uređenja i korišćenja poljoprivrednog zemljišta po zahtevima jedinica lokalnih samouprava. Što se tiče Republičke direkcije za vode, Vlada je donela akcioni plan za sprovođenje Strategije upravljanja vodama na teritoriji Republike Srbije za period od 2021.g. do 2023.g.

U nastavku sednice postavljeno je pitanje u vezi elektrifikacije koja je neophodna za napajanje određenih sistema za navodnjavanje na nekim parcelama.

Predsednik Odbora je nadovezujući se na pitanje istakao da je prošle godine elektrifikacija polja obuhvatala one lokalne samouprave koje su kroz projekte omogućile elektrifikaciju na svojim parcelama, što je bio slučaj samo u pet lokalnih samouprava.

Bojan Živković iz Uprave za agrarna plaćanja je odgovarajući na ovo pitanje istakao da je za rešavanje ovog problema potrebno da lokalna samouprava podnese zahtev kroz određeni projekat u okviru programa za ruralnu infrastrukturu. Takođe, da bi se rešio ovaj problem neophodno je i da Elektrodistribucija dobije građevinske dozvole za elektro mrežu što je često veliki problem zbog nerešenih imovinsko-pravnih odnosa na pojedinim parcelama.

Predsednik Odbora je na kraju diskusije uputio zahtev Ministarstvu da se članovima Odbora, u narednom periodu, podrobno odgovori na ovo pitanje.

Odbor je većinom glasova ( 12 za, 1 nije glasao), a na osnovu člana 229. stav 4. Poslovnika Narodne skupštine zaključio da podnese Narodnoj skupštini sledeći

I z v e š t a j

Saglasno članu 229. Poslovnika Narodne skupštine, Odbor za poljoprivredu, šumarstvo i vodoprivredu razmotrio je Informaciju o radu Ministarstva poljoprivrede, šumarstva i vodoprivrede za treći kvartal 2021. godine i odlučio da je prihvati.

Treća tačka dnevnog reda - Aktuelna situacija u vezi sa afričkom kugom svinja koja je prisutna u Srbiji, a posebno na terenu jugoistočne Srbije.

Emina Milakara, direktor Uprave za veterinu je govoreći o ovoj tački dnevnog reda istakla da je afrička kuga svinja bolest sa kojom se naša zemlja bori od jula 2019. godine. I pre nego što je ova bolest stigla u Srbiju formirani su nacionalni, regionalni i lokalni krizni centri koji su u stalnom kontaktu sa Ministarstvom. Održan je veliki broj obuka i edukacija sa inspektorima na terenu i veterinarskim službama, a neophodno je i stalno dizanje svesti kod lokalnog stanovništva, kako bi se sprečila pojava i širenje ovog virusa, istakla je na kraju Emina Milakara.

Nakon rasprave o tački dnevnog reda Odbor je većnom glasova (12 za, 1 nije glasao) na osnovu člana 56. Poslovnika Narodne skupštine doneo sledeći

Z a k lj u č a k

Odbor preporučuje da Ministarstvo poljoprivrede, šumarstva i vodoprivrede - Uprava za veterinu, Uprava za šume, kao i lovačka udruženja i poljoprivrednici, uz saradnju državnih organa i organizacija, posvete posebnu pažnju zaštiti svinja od afričke kuge.

U diskusiji su učestvovali narodni poslanici: Marijan Rističević, Hadži Milorad Stošić, Velibor Stanojlović, Milija Miletić i Olja Petrović.

Pošto drugih pitanja i predloga nije bilo, sednica je zaključena u 12.20 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Branka Zlatović Marijan Rističević